IуэхуфI зылэжь
Дызэрыт илъэсым и пэщIэдзэхэм ирихьэлIэу Налшык къыщызэIуахащ уней тхылъ тедзапIэ. «Фрегат» ООО-м и къызэгъэпэщакIуэр Дэбагъуэ Анзорщ (генеральнэ унафэщIри езыращ), Нэгъуей Радинэ и гъусэу. Абы и офисыр Тэрчокъуэм и уэрамым и 83-нэ унэращ, езы типографием и хэщIапIэр: Щоджэным и цIэр зезыхьэ уэрам, 50.
Дэтхэнэ IуэхущIапIэщIэми хуэдэу, «Фрегат»-м иджыпсту и къалэн нэхъыщхьэр и лэжьыгъэр зыхуей хуэзэу зэтегъэувэнырщ, цIыхухэм дзыхь къыхуащIу, ныкъусаныгъэншэу лэжьэнырщ. Зэхьэзэхуэр щыкуэд нобэрей гъащIэм узыпэрыхьа Iуэхум ущемыхъулIэмэ, япэ ущимытмэ, жыжьэ унэсынукъым. Аращ «Фрегат»-м и къызэгъэпэщакIуэхэр сыт и лъэныкъуэкIи жэуаплыныгъэшхуэ пылъу щIэлажьэр, я унафэм щIэтхэри хэплъыхьыпарэ зи IэщIагъэм фIыуэ хэзыщIыкI защIэу къыщIыхахар. Къапщтэмэ, IуэхущIапIэм щолажьэ корректорхэр, макет, вёрсткэ зыщIхэр, художественнэу IэдакъэщIэкIхэр зыгъэщIэращIэхэр. ЖыпIэнурамэ, печать лэжьыгъэ дунейм къытебгъэхьэн щхьэкIэ нэгъуэщI щIыпIэ ущIэкIуэ-жын щымыIэу абдежым псори къыщыбгъуэтынущ.
ЩхъуэкIэплъыкIэу тезыдзэ япон машинэ лъэщ яIэщи, абы Iэмал къарет тхылъхэр, брошюрэхэр, журналхэр, каталогхэр традзэну. Апхуэдэуи IуэхущIапIэм егъэхьэзыр адреснэ папкэхэр, щIыхь, фIыщIэ тхылъхэр, удостоверенэхэр. Сыт хуэдэ бланк лIэужьыгъуэхэри, этикеткэ нэгъунэ, щIыным хуэIэрыхуэщ.
Япэ лэжьыгъэхэр дунейм къытригъэхьакIэщ печать IуэхущIапIэм. Псалъэм и хьэтыркIэ, абы къыщыдэкIащ Бейтыгъуэн Сэфарбий и щIэнгъуазэшхуэ (напэкIуэцI 800-м щIегъу), Бейтыгъуэн Iэуес и «Знаменитые люди Кавказа» IэдакъэщIэкIыр, Музаев Тимур и «Чеченский полк «дикой дивизии» зыфIища тхылъыр, Биттировэ Тамарэ и «Публицистика, литература и фольклор карачаево-балкарского зарубежья» жыхуиIэр, Гушмазукаев Зелимхъан теухуар, нэгъуэщIхэри.
Илъэс ныкъуэ ипэкIэ лэжьэн щIэзыдза «Фрегат» ООО-м и къару куэдым хуилъщ, шэч къытетхьэркъым зыпэрыхьа Iуэхур фIыуэ зэрызригъэхъулIэнум. Иджыри къэс къыдигъэкIа-хэр щэм и щIагъ хъууэ иджыри лэжьыгъэ IэджэхэмкIи дигъэгуфIэну ди гуапэщ.
ИСТЭПАН Залинэ.
